Nye Borgerlige

Nye Borgerlige er et nationalkonservativt og økonomisk liberalt dansk politisk parti. Partiet blev stiftet i efteråret 2015 af Pernille Vermund og Peter Seier Christensen, og Vermund er partileder. Partiet har i øjeblikket tre mandater i Folketinget.

Partiet har partibogstavet D, og dets ungdomsorganisation hedder Nye Borgerliges Ungdom (NBU). 

Partiet havde i oktober 2023 ifølge dets egen angivelse ca. 6.500 betalende medlemmer.

Historie

Partiets start 
Den 24. september 2015 annoncerede Pernille Vermund, der var tidligere byrådsmedlem i Helsingør Kommune og folketingskandidat for Det Konservative Folkeparti at hun var i gang med etablere et nyt parti i samarbejde med Peter Seier Christensen og Svend Pedersen under arbejdstitlen Vi Konservative. Den 19. oktober 2015 præsenterede partiet sit navn – Nye Borgerlige. I løbet af januar og februar 2016 blev partiets første 10 lokalafdelinger stiftet. I begyndelsen af februar 2016 fik partiet sin første kommunale repræsentation, da de to medlemmer fra borgerlisten Det Nye Allerød i Allerød Kommunes kommunalbestyrelse meldte sig ind i Nye Borgerlige. I oktober 2016 blev partiet officielt opstillingsberettiget til Folketinget og fik partibogstavet D. 

Ved kommunalvalget i november 2017 blev den tidligere konservative Mette Thiesen valgt ind i Hillerød Byråd for Nye Borgerlige, men partiet mistede alle sine øvrige pladser i by- og regionsråd.

2019-2022 
Ved folketingsvalget 2019 opnåede partiet 2,4 % af stemmerne og blev repræsenteret med fire mandater i Folketinget, og ved kommunal- og regionsrådsvalget 2021 fik partiet valgt repræsentanter ind i alle fem af landets regionsråd og i 59 af landets kommunalbestyrelser. I februar 2021 var partiet ifølge partiets oplyste medlemstal tredjestørst blandt danske partier, kun overgået i medlemstal af Socialdemokratiet og Venstre. Senere satte flere avisartikler dog spørgsmålstegn ved den officielle medlemsopgørelse, der også talte personer med, som ikke betalte kontingent til partiet.

Ved folkeafstemningen om EU-forsvarsforbeholdet anbefalede Nye Borgerlige at stemme nej.

2022 og frem 

Ved folketingsvalget 2022 opnåede partiet 3,7% af stemmerne, svarende til seks mandater. Men seks dage efter folketingsvalgets afholdelse meldte forhenværende folketingsmedlem Mette Thiesen for Nye Borgerlige sig ud af partiet og blev løsgænger efter interne stridigheder.

Den 10. januar 2023 meddelte Pernille Vermund, at hun ønskede at stoppe som partiets formand. Folketingsmedlem Lars Boje Mathiesen blev derpå valgt som ny partiformand på det efterfølgende ekstraordinære årsmøde den 7. februar. Som følge af formandsskiftet brød det nyvalgte folketingsmedlem Mikkel Bjørn den 24. januar med partiet og skiftede over til Dansk Folkeparti. I marts 2023 blev Lars Boje Mathiesen pludselig afsat som formand og ekskluderet fra partiet efter en strid med forretningsudvalget og hovedbestyrelsen om finansiering og aflønning. Herefter havde partiet tre medlemmer i Folketinget. Vermund meddelte derpå, at hun igen stod til rådighed som leder af partiet, og på partiets årsmøde i oktober 2023 blev hun atter valgt som formand. Uroen omkring partiets ledelse medførte, at 2023 blev et omtumlet år for partiet, der udover at få halveret sin folketingsgruppe mistede mange tusinde medlemmer og en række byrådsmedlemmer. Af de 64, der blev valgt i november 2021, var 40 tilbage i oktober 2023.

Politisk profil 
Politisk repræsenterer partiet nationalkonservative synspunkter og kombinerer dette med en udpræget liberal tilgang til den økonomiske politik. Ved stiftelsen beskrev formanden Pernille Vermund partiets politik som en kombination af Liberal Alliances økonomiske politik og Dansk Folkepartis værdipolitik. Med denne kombination er partiet placeret til højre på den politiske skala, både hvad den fordelingspolitiske og den værdipolitiske dimension angår. 

Partiets fem grundprincipper er: 

 Et stærkt kulturelt værdifællesskab
 Mindre stat, mere menneske
 Fælles ansvar for samfundets svageste
 Fornuftig beskyttelse af naturværdier
 Frihed, folkestyre og national suverænitet

Partiet ønsker dansk udmeldelse af EU og udviser ifølge sit principprogram "en utvetydig modstand mod konventioner og overstatslige aftaler, der begrænser det danske folkestyre".

Udlændingepolitik 
Partiet går ind for en restriktiv indvandringspolitik. Det ser integration som den enkeltes personlige ansvar og ikke en offentlig opgave.

Økonomisk politik 
I 2021 fremlagde Nye Borgerlige en økonomisk plan ved navn Planen – for et mere borgerligt Danmark. Ifølge planen vil partiet sænke en række skatter med tilsammen over 100 mia.kr., finansieret ved at afskaffe 100.000 stillinger i det offentlige, ved lavere overførselsindkomster og ved at spare knap 140 milliarder kroner på det offentlige forbrug.

Valgresultater

Folketingsvalg

Kommunalvalg 

Flere af de valgte har forladt Nye Borgerlige siden valget i 2021. 27. marts 2023 havde partiet 42 kommunalbestyrelsesmedlemmer.

Regionsvalg

Ordførerskaber 

 Pernille Vermund - Politisk ordfører.
 Peter Seier Christensen - Udlændinge-, EU-, Forsvars-, Udenrigs-, Udviklings-, Klima-, Energi-, Forsynings-, Grønlands-, Færø- og Boligordfører
 Kim Edberg Andersen - Beskæftigelses-, Dyrevelfærds-, Erhvervs-, Handicap-, Landbrugs-, Fiskeri-, Miljø-, Fødevarer-, Ordfører for landdistrikter og øer-, Social-, Sundheds-, Psykiatri- og Ældreordfører

Organisation

Formænd 

 2015-2023: Pernille Vermund
 2023: Lars Boje Mathiesen
 2023- Pernille Vermund

Lokalforeninger 
Partiet har 68 lokalafdelinger, der tilsammen dækker samtlige 92 opstillingskredse.

Ungdomsorganisation 
Nye Borgerliges Ungdom (NBU) er Nye Borgerliges officielle ungdomsparti. NBU blev stiftet i 2015 og havde 700 medlemmer i 2021. Medlemmer af Nye Borgerliges Ungdom er også medlemmer af Nye Borgerlige, og de er repræsenteret med NBU's formand i partiets hovedbestyrelse.

Økonomi 

I valgåret 2019 havde Nye Borgerlige indtægter på ca. 3 mio. kr. og udgifter på knap 4 mio. kr. Af indtægterne kom 1 mio. kr. fra medlemskontingenter, godt 1 mio. kr. var offentlig partistøtte og 300.000 kr. var bidrag, heraf ca. 200.000 kr. fra privatpersoner og 76.000 kr. fra erhverv. Partiet modtog ingen enkeltbidrag på over 20.900 kr. (grænsen for oplysningspligtige beløb).

Referencer

Eksterne henvisninger 
 
 Nye Borgerlige på Den Store Danske

Politiske partier i Danmark
Etableret i 2015
Nationalkonservative partier